**Bătrâna balerină**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrâna balerină

De-o vreme-ncoace în colţul meu de stradă

Se-aşeză o bătrână ce pare o nălucă,

Aşteaptă nemişcată ca cineva s-o vadă

Şi-n lumea ei pierdută pe braţe să o ducă.

În rătăcirea clipei doar ochii îi vorbesc

Spunând cuvântul trist al unui suflet mut,

Sclipirea lor firavă o frază abia rostesc

Din timpul fără nume de care s-a temut.

Cu grijă-şi protejează o jalnică poşetă

O mângâie vorbindu-i pe-o limbă neştiută,

Deodată-ncepe dansul făcând o piruietă,

Apoi ceva aşteaptă şi-n jurul ei se uită.

Hipnotizată aud un cânt ca o chemare

Şi merg către năluca din alte lumi venită,

Ea se întoarce brusc şi trupul îi tresare

Având privirea-n lacrimi ca ciuta hăituită.

Dar sufletele noastre palpită-n armonie,

Devin un foc albastru ce suie spre zenit

Şi printre nori de-argint sunt ca o torţă vie,

Spunându-şi fiecare tot ce le-a fost menit.

Fără de veste pleacă bătrâna balerină

Având un mers vioi şi ochii surâzând,

În urma sa rămâne un cântec în surdină

Şi-o lungă întrebare ce-mi stăruie în gând.